Galterus, Dei gratia Senon. archiepiscopus, omnibus etc. Noverint universi quod nobiles viri Ferricus de Cudoto et Andreas de Sancto-Fidolo, gener ejus, coram nobis vendiderunt capitulo Senon., pro quingentis et quinquaginta libris pruvin., totam decimam quam tenebant ex parte uxorum suarum apud Briennonem, tam in terris quam in vineis, videlicet tres quartas decime site ex ea parte fluvii de Hermeçon in qua sita est villa de Briennone, et totam decimam que est ex altera parte ejusdem fluvii, excepta decima terrarum quas tempore venditionis propria carruca colebant, que inferius nominatim exprimuntur, ita quod si alias terras quam inferius expressas ipsos in territorio dicte decimationis acquirere vel excolere contigerit, de illis integram decimam dicto capitulo persolvent. Hanc etiam venditionem Aales et Aspasia, dictorum militum uxores, et Agnes, prefati Ferrici filia, voluerunt et laudaverunt, et etiam per se fecerunt coram officiali nostro de Briennone ad hoc audiendum a nobis specialiter destinato, in manu ejusdem officialis fidem prestantes corporalem quod super vendita decima de cetero non movebunt, per se vel per alium, questionem. Dederunt, infradicti milites, plegios de recta garantia ferenda erga omnes, preterquam Stephanum Giraudi, thesaurarium Briennonis, et quemcumque alium thesaurarium Briennonis, videlicet, dictus Andreas, petrum Lo Giai et Thomam, fratrem ejus ac Jobertum de Sancto-Fidolo, milites. Dictus, vero, Ferricus eosdem et insuper predictum Andream milites, prestiterunt fidejussores qui in manu nostra fidem prestiterunt corporalem, quod si dictum capitulum, pro defectu supradictorum Andree et Ferrici, dampna vel deperdita incurreret, ipsi infra mensem ex quo ex parte capituli requisiti fuerint, captionem Senonis tenerent corporalem, donec dicto capitulo de dampnis et de perditis esset plenarie satisfactum. Hanc similiter venditionem, nobilis mulier Petronilla, domina de Chamloto, de cujus feodo dicta decima movebat, coram supradicto officiali laudavit, voluit et concessit. - Suit le détail des héritages sur lesquels la dîme n’a pas été vendue. Nos, igitur, predictam venditionem ratam et gratam habentes, ad petitionem partium presens scriptum, ob perpetuum rei munimentum sigilli nostri appensione duximus roborandum. Datum, anno Gratie Mº CCº vicesimo tercio, mense marcio.